钦定古今图书集成/明伦汇编/闺媛典/第334卷 > 潘令妻王氏
## 钦定古今图书集成/明伦汇编/闺媛典/第334卷 > 潘令妻王氏

按《全唐诗》，王氏，太原人，永福潘令妻。随夫宰永福。任
满祖饯，留连累日。王先解舟，泊五里汰王滩下，俟久
不至，月夜登岸，题诗石壁，末署“太原族望”，岁久诗漫
灭，独“太原”二字入石，邑人因以名其滩。题石壁诗曰：
“何事潘郎恋别筵，欢情未断妾心悬。汰王滩下相思
处，猿叫山山月满船。”

按《游宦纪闻》：“永福创自唐代宗时，割福、泉、建三州之
地，因年号曰永泰。后避哲宗陵寝讳，改名永福。在唐
新创县后，有邑宰潘君蒲解遗爱在民，攀卧祖饯，留
连累日。其夫人王氏先已解舟泊五里汰王滩下，俟
久不至。月夜登岸，书一绝于石壁云：‘何事潘郎恋别
筵，欢情未断妾心悬。汰王滩下相思处，猿叫山山月
满船’。”末署“太原王氏书”诗迹已漫灭，独“太原”二字入
石，至今尚存，字方五六寸许，邑人因以名其滩。政和
陈武祐虑岁久诗亡大书，系以记文，镌之于石。自唐
及今，流潦巨浸之所漂啮，震风凌雨之所涤荡，不知
其几，而墨色烂然如新。一妇人望夫之切，精神入石，
终古不变。如此则知至诚之道，感鬼神、裂金石者，讵
不信然。旧《闽中记》作“汰王滩”，陈武祐刻石却作太原
滩。今滩旁之地名“太”字之左，不复可容字矣，恐系太
原王氏书为正。

===崔紫云===按《全唐诗》：崔紫云，尚书李愿妓也。愿在东都时，会朝
士杜牧以御史分司，轻骑径往，引满三爵，问曰：“闻有
紫云者孰是？”愿指示之，牧曰：“名不虚传，宜以见惠。”复
引满高吟，旁若无人，愿遂以赠紫云，临行献诗而别。
诗云：从来学制斐然诗，不料霜台御史知。忽见便教
随命去，恋恩肠断出门时。